A BIZOTTSÁG 1345/2008/EK RENDELETE
(2008. december 23.)
a tartósított szardínia forgalmazására vonatkozó közös előírások, valamint a tartósított szardínia és szardíniához hasonló termékek kereskedelmi megnevezésének megállapításáról szóló 2136/89/EGK tanácsi rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati és akvakultúra-termékek piacának közös szervezéséről szóló, 1999. december 17-i 104/2000/EK tanácsi rendeletre (1) és különösen annak 2. cikke (3) bekezdésére,
mivel:
(1)
A 104/2000/EK rendelet lehetőséget teremt a halászati termékek közös forgalmazási előírásainak Közösségen belüli elfogadására, különösen a tisztességes piaci versenyen alapuló kereskedelem elősegítése érdekében. Ezek az előírások kiterjedhetnek különösen a címkézésre is.
(2)
A 2136/89/EGK tanácsi rendelet (2) megállapítja a tartósított szardínia forgalmazására vonatkozó közös előírásokat, valamint a tartósított szardínia és szardíniához hasonló termékek Közösségen belüli kereskedelmi megnevezését.
(3)
A Közösségen belül a tartósított szardíniával azonos módon forgalomba hozott és kiszerelt tartósított termékek kínálatának szélesedő választéka szükségessé teszi, hogy a fogyasztók kellő tájékoztatást kapjanak a termék azonosságáról és legfőbb jellemzőiről. Ezért módosítani kell a Közösségen belül a tartósított szardíniával azonos módon forgalomba hozott és kiszerelt tartósított termékek kereskedelmi megnevezésére vonatkozó hatályos szabályokat.
(4)
E célból figyelembe kell venni a Codex Alimentarius 2007-ben módosított Codex STAN94 szabványát, valamint a Közösség piacán uralkodó különös feltételeket.
(5)
A piac átláthatósága, a tisztességes piaci verseny és a választék sokfélesége érdekében a Strangomera bentincki fajt fel kell venni a tartósított szardíniához hasonló termékek készítésére felhasználható fajok közé.
(6)
Az egyes szardíniához hasonló termékek azonosíthatóságának javítása érdekében a termékeken indokolt feltüntetni az érintett faj tudományos nevét és azt a földrajzi területet, ahol a faj egyedeit kifogták.
(7)
Az e rendeletben megállapított követelményeket az élelmiszerek címkézésére, kiszerelésére és reklámozására vonatkozó tagállami jogszabályok közelítéséről szóló, 2000. március 20-i 2000/13/EK európai parlamenti és tanácsi irányelv (3) sérelme nélkül kell alkalmazni.
(8)
A 2136/89/EGK rendeletet ezért ennek megfelelően módosítani kell.
(9)
Annak érdekében, hogy a piaci szereplők képesek legyenek alkalmazkodni az új követelményekhez, célszerű átmeneti időszakot biztosítani a 2136/89/EGK rendelet jelenlegi változatának megfelelő termékek forgalmazására.
(10)
A Halászatitermék-piaci Irányítóbizottság az elnöke által megállapított határidőn belül nem nyilvánított véleményt,
ELFOGADTA EZT A RENDELETET:
1. cikk
A 2136/89/EGK rendelet a következőképpen módosul.
1.
Az 1a. cikk (2) bekezdése a következő ponttal egészül ki:
„k)
Strangomera bentincki”.
2.
A 7a. cikk helyébe a következő szöveg lép:
„7a. cikk
(1) A 2000/13/EK irányelv sérelme nélkül, a tartósított szardíniához hasonló termékek olyan kereskedelmi megnevezéssel hozhatók forgalomba a Közösségen belül, amely a »szardínia« szó mellett tartalmazza az érintett faj tudományos nevét és azt a földrajzi területet, ahol a faj egyedeit kifogták.
(2) Amennyiben az (1) bekezdésben előírt kereskedelmi megnevezést feltüntetik a tartósított szardíniához hasonló termékek csomagolásán, a megnevezést egyértelmű és jól megkülönböztethető módon kell feltüntetni.
(3) A tudományos névnek minden esetben magában kell foglalnia a faj köznapi nevét és latin nevét is.
(4) A földrajzi területet a melléklet első oszlopában felsorolt nevek egyikével kell feltüntetni, a melléklet második oszlopában megadott megfelelő területi meghatározás figyelembevételével.
(5) Egy adott kereskedelmi megnevezés alatt csak egyetlen faj hozható forgalomba.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
2010. november 1-jéig azonban tovább forgalmazhatók azok a termékek, amelyek az ezen rendelet általi módosítás előtt megfeleltek a 2136/89/EGK rendeletnek.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. december 23-án.